GiliGold/VAD_KnessetCorpus huggingface dataset:
סילבן שלום: כמובן, בשנת 2001 זה גם לא נכנס לבסיס וגם לא בוצע, או בוצע באופן חלקי.
סילבן שלום: יכולתי לבוא ולהגיד: עברה שנה, אין לי בעיה.
סילבן שלום: אבל אמרתי: לא, אני מאריך את הפרוייקט הזה והתקופה תהיה 2002 עד 2005.
סילבן שלום: זה דבר ראשון.
סילבן שלום: דבר שני – זה נכנס לבסיס התקציב בשנה הכי בלתי-אפשרית הזאת.
סילבן שלום: זה נכנס לבסיס התקציב.
סילבן שלום: זה כלום?
סילבן שלום: זה שום דבר?
סילבן שלום: אני רוצה להגיד לכם שלעשות את המהלך הזה בשנה כזאת זה כמעט בלתי-נתפס.
סילבן שלום: החלטנו להוסיף עוד ישובים לתכנית "אופק".
סילבן שלום: אני רוצה להתייחס לעוד כמה נושאים חברתיים, ממש בהקראה של חמש שורות, ובזה אסיים.
קריאות: למה בישראל יש פערים כאלה?
קריאות: למה בעלי ההון מדברים מגרונך?
סילבן שלום: זה לא יעזור, כי האמת שלי היא האמת.
סילבן שלום: אתם פשוט לא יודעים.
סילבן שלום: בשנת 2002 יהיה גידול בטיפול בגמילה של מתמכרים לסמים.
סילבן שלום: השנה לטיפול בגמילה למתמכרים לסמים תהיה תוספת של 8.5 מיליון שקל, שזה גידול של 80%.
סילבן שלום: תשמעו טוב.
קריאה: אנחנו יודעים מאיפה זה בא.
סילבן שלום: לטיפול באוכלוסיית האוטיסטים תהיה תוספת של יותר מ-7 מיליון שקל, שהיא תוספת של 30%.
סילבן שלום: לשיקום אסירים תהיה תוספת של 3.5 מיליון שקל.
סילבן שלום: זה גידול של 30%.
סילבן שלום: לטיפול באלימות במשפחה ולנפגעות תקיפה מינית תהיה תוספת של 10 מיליון שקל, שזה גידול של 35%.
סילבן שלום: לטיפול בנערות חוסות ולשיקום חולי נפש בקהילה תהיה תוספת של 95 מיליון שקל לבסיס התקציב.
סילבן שלום: זה גידול של 100% בשנת 2002.
סילבן שלום: לאישפוז קשישים במוסדות קשישים יש תוספת של 60 מיליון שקל, שזה גידול של 6%.
סילבן שלום: יש תוספת של 220 מיליון שקל להכנסת תרופות וטכנולוגיות חדשות לשר הבריאות; יש כאן עלייה של 6%.
סילבן שלום: וכך הלאה.
סילבן שלום: אני לא רוצה להמשיך ולפרט, אבל תאמינו לי, בשנה הקשה הזאת, בשנה הבלתי-אפשרית הזאת, שנה שכל אחד אחר אם היה הולך במדיניות שמנסים להכתיב לו אותם פרשנים ואותם אנשים, אם הוא היה הולך לגרעון של 1.5% מהתקציב, אם הוא היה הולך לקיצוץ כפי שנדרש ממנו של 10 מיליארד שקל – אז היינו במצב הבלתי-אפשרי.
סילבן שלום: זה לא אומר שצריך להגדיל את הגרעון ללא שום פרופורציות.
סילבן שלום: זה לא.
סילבן שלום: צריך לשמור גם על יציבות.
סילבן שלום: יש לנו יציבות מחירים וזה דבר חשוב.
סילבן שלום: אנשים גם לא מפנימים את המצב הכלכלי הקשה בגלל שיש לנו יציבות מחירים, בגלל שיש לנו יציבות בשער החליפין, אבל גם זה יכול, חלילה וחס, להגיע להתדרדרות.
סילבן שלום: במצב הזה שבו אנחנו נמצאים, בשנה הקשה ביותר מאז 1953, אני חושב שהמענה שאני נתתי, במאבק אדיר כדי לעשות זאת, הוא מענה הולם ומענה נכון שייתן רווחה וחינוך לטובת עם ישראל.
זוהיר בעלול: תודה רבה לשר האוצר.
זוהיר בעלול: אני רוצה להזמין עתה את הגב' תמי מולד, מהקואליציה נגד אבטלה.
זוהיר בעלול: אני מבקש לדבר בצורה טלגרפית, כדי שנוכל לשמוע כמה שיותר נציגים של הגופים החברתיים.
תמי מולד: אני מבקשת ששר האוצר יואיל גם להקשיב לנו, כי אמנם אנחנו לא הכותרות בעיתונים הכלכליים, ואולי האמת שלו היא האמת, אולם האמת שלנו היא לא המספרים אלא האנשים שכל הארגונים שיושבים כאן בחדר מייצגים.
תמי מולד: האמת שלנו היא קצת אחרת, ואפילו הרבה אחרת.
תמי מולד: אדוני שר האוצר, יש 500,000 מובטלים במדינת ישראל מדי שנה, ואלה הנתונים של משרד העבודה והרווחה.
תמי מולד: יש 500,000 מובטלים במדינת ישראל מדי שנה.
תמי מולד: אתם מדברים כל הזמן על תשתיות.
תמי מולד: תשתיות בכבישים הן תשתיות לעשירים, בגלל שלרוב האנשים אין מכוניות.
תמי מולד: בניית כבישים לא תסייע למובטלים להגיע למקומות עבודה אם אין להם מכונית, או אם אין להם כסף כדי לשלם עבור הנסיעה.
תמי מולד: הקיצוץ בזכויות המובטלים בשנים האחרונות הוא מכוון.
תמי מולד: הוא מכוון מדי שנה.
תמי מולד: מדי שנה מכווצים עוד ועוד מתוך אמירה שהמובטלים אשמים.
תמי מולד: זה מאד נוח להאשים את המובטלים ולא לטפל באבטלה.
תמי מולד: זה מאד נוח להגיד: האמת שלנו היא האמת האחת, כשבינתיים לאנשים אין מה לקנות במכולת.
תמי מולד: זאת המציאות של האנשים שכולנו כאן מייצגים.
תמי מולד: לכן, אולי הגיע הזמן לטפל קצת באבטלה, קצת פחות במובטלים, להשקיע יותר באמת ברווחה וקצת פחות בתשתיות לעשירים.
תמי מולד: כדאי להתייחס גם לזה.
תמי מולד: למשל, בנייה של חדרי אינטרנט היא דבר מאד יפה ומיחשוב זה דבר נהדר ונפלא.
תמי מולד: אבל למה דרך עמותות פרטיות?
תמי מולד: למה לא לעשות זאת בצורה מסודרת?
תמי מולד: למה לא לעשות זאת דרך משרד החינוך?
תמי מולד: למה לא לאפשר לאנשים קודם כל מקומות עבודה, שזאת הזכות הראשונה שלהם.
תמי מולד: אמרת שלא ישנת כל הלילה ואנחנו כולנו מעריכים את זה.
תמי מולד: מדברים על עסקת חבילה.
תמי מולד: זה מאד יפה.
תמי מולד: אולם בעסקת החבילה הזאת אין התייחסות בכלל אל כל אותם אנשים שאין להם מקומות עבודה וגם לא מובטחים להם מקומות עבודה בעתיד.
תמי מולד: התחזית של בנק ישראל, ששמענו רק לפני כמה ימים בכנסת, היתה שבשנת 2002 תהיה אבטלה של 9.6%.
תמי מולד: זו תחזית מבהילה.
תמי מולד: אומרים של-3% אבטלה לא מתייחסים.
תמי מולד: 9.6% זו לא אבטלה סבירה.
תמי מולד: הזכות הראשונה של האנשים כאן היא עבודה, עבודה שיוכלו גם להרוויח עבורה שכר הולם.
תמי מולד: להגיד שלא יביאו עובדים זרים זה מאד יפה, אלא שבינתיים הממשלה ממשיכה לייבא עובדים זרים בכל חודש.
תמי מולד: בינתיים ממשיכים שלא להקפיד ולא לאכוף את חוקי המגן לא על עובדים זרים ולא על עובדים ישראלים.
תמי מולד: גם אם כל המכרזים המשמעות שלהם תהיה שיעבדו רק עובדים ישראלים, מן הראוי גם להקפיד שהשכר שאותו הם ירוויחו יהיה שכר הולם ושהתנאים שבהם הם יעבדו יהיו תנאים הולמים שיאפשרו להם קיום בכבוד.
תמי מולד: אם 40% מהאנשים שעובדים לא יכולים לגמור חודש ולא יכולים להתקיים בכבוד מהשכר שהם מרוויחים, אז משהו בשיטה מאד לא בסדר.
תמי מולד: תתייחסו גם לבעיה הזאת.
תמי מולד: מדובר לא רק בלהביא עובדים ישראלים ולא רק בדיבור נגד עובדים זרים, אלא צריך לעשות משהו באופן עקרוני לגבי ההתייחסות של המעסיקים לאנשים שעובדים בארץ הזאת.
זוהר בעלול: תודה רבה לך, הגב' תמי מולד.
זוהר בעלול: רשות הדיבור לגב' אתי פרץ, מאיגוד העובדים הסוציאליים.
זוהר בעלול: אני מבקש להציג את הדברים בקצרה.
אתי פרץ: כבוד השר, חשוב לנו שתקשיב למה שאין בתקציב ולא למה שיש בו, כי מה שאין עולה על כל מה שציינת כאן.
אתי פרץ: אני רוצה לציין בהערכה גדולה את המקום אליו הבאת את התקציב, אבל אני רוצה להתריע על מה שאין בתקציב.
אתי פרץ: כל מי שמדבר פה מייצג מאות אלפי אנשים שבשבילם עוד שנה זו התרסקות, כאשר לחלק מהם כבר לא יהיה סיכוי.
אתי פרץ: לזה תקשיב, אדוני השר.
אתי פרץ: אני רוצה להעיר שתי הערות לגבי הדברים שאמרת.
אתי פרץ: כשציינת והעלית על נס את הגידול בתקציבי הרווחה, גידול מ-76 מיליארד שקל ל-82 מיליארד שקל תשלומי העברה – זה אות קלון למדינה, כיוון שתשלומי ההעברה אומרים שזו הפרוטזה, זה כיסא הגלגלים שאני נותן לאנשים שלא נתתי להם את ההזדמנות לדאוג לעצמם.
אתי פרץ: מיותר להגיד שחלק גדול מהאנשים היום, שלא מסוגלים להתרומם מעל לעוני, יהיו מסוגלים לכך עם קצת כללים הוגנים, שכר ראוי, תנאים לנכה שיאפשרו לו לעשות עבודה ולמצות את עצמו, ומשפחה חד-הורית שתוכל לצאת לעבודה.
אתי פרץ: איכפת לי מאד לבוא ולהגיד שתשלומי ההעברה משמעם שחלק ממדיניות הרווחה עברה לסעד, וסעד זה כישלון.
אתי פרץ: הגדלה של דמי האבטלה היא כישלון.
אתי פרץ: ההגדלה של הבטחת הכנסה היא כישלון.
אתי פרץ: ההגדלה של השלמת הכנסה היא כישלון.
אתי פרץ: לכן, צריך קודם כל ליצור מנגנון שיאפשר לאדם שיוצא לעבודה לחזור הביתה עם שכר ראוי.
אתי פרץ: ואת זה אין, אדוני, בהצעה שלך.
אתי פרץ: את זה אין בהצעה שלך.
אתי פרץ: ציינת את חוק חברות כוח האדם.
אתי פרץ: אני רוצה להזכיר עוד שתי קבוצות נחשלות וחשוכות: המועסקים על-ידי עמותות וקרנות מחקר.
אתי פרץ: ב"טריקים" של ההעסקה במדינת ישראל חלק מהאנשים שעובדים היום על-ידי חברות כוח האדם, שהחוק אכן משנה את מצבם, ב"טריק" מאד חוקי יעברו מהעסקה של חברת כוח אדם להעסקה בעמותות, קרנות מחקר ועוד כמה גופים משפטיים אחרים.
אתי פרץ: יוצא שבעצם את הפתרון לא נתנו, אלא תיחכמו את הערוצים האלה.
אתי פרץ: הם מועסקים בתנאי עושק מול תנאים מופלגים במקומות אחרים.
אתי פרץ: השיטה הזאת מאפשרת להעסיק את רוב האנשים בתנאי עושק ואילו קבוצה קטנה מאד משתכרת סכומי עתק גם בתוך ממשלת ישראל וגם בתוך התעשייה כולה.
אתי פרץ: אני רוצה להתריע על שני דברים.
אתי פרץ: ציינת את הגידול בתקציב לנפגעי נפש.
אתי פרץ: אמרת שיש בו עלייה של 100%.
אתי פרץ: עלייה של 100% היא מכיוון שהרפורמה שהיתה צריכה להתחיל ב-1 בינואר 1995.
אתי פרץ: עם כניסת חוק ביטוח בריאות ממלכתי, שהיפלה את הקשישים, את החולים הגריאטריים ואת חולי הנפש, הוא בלי בושה הנציח אפליה והתהליך של התיקון לקח כמו תמיד שש שנים.
אתי פרץ: סוף סוף יש תקציב – ודרך אגב זה לא תקציב ריאלי – שמאפשר לנפגעי נפש לקבל איזשהו טיפול במקום להיות קבורים באיזה בית חולים לחולי נפש וספונים בתוך ארבע קירות, בתוך בונקר.
אתי פרץ: אדוני, הסכום זה לא מצביע על עלייה של 100%, אלא הוא צמצום של גזלה שמתקיימת כבר כמה שנים.
אתי פרץ: לזכותך ייאמר שזה קיים בחוק.
אתי פרץ: אבל לפחות כשמציינים דברים לא צריך לציין אותם כהשבחה של הרווחה, אלא כצמצום העיוות שהיה קודם.
אתי פרץ: אתה ציינת את חוק חינוך חינם.
אתי פרץ: אין חוק חינוך חינם, אדוני.
אתי פרץ: אין חוק חינוך חינם.
אתי פרץ: נכון שקיבלת החלטה לגבי 12 שנות לימוד.
אתי פרץ: תבורך על ההחלטה.
אתי פרץ: אבל אם לצידה לא יהיה מנגנון שמצמצם את החינוך האפור, שהיום הוא חוקי, ונותן כלים לאותן משפחות שיש להן פתאום 12 שנות לימוד כאילו חינם, אתה תגדיל את הפער.
אתי פרץ: למי שכן יש לו ולמי שממילא היה על הטייס האוטומוי של החינוך והבגרות זה יהיה יותר חלק, ולמי שזה קשה לו המציאות הזאת תהיה רק אופטית בשבילו.
אתי פרץ: עתה אני רוצה להעיר שלוש הערות מהצד של העובדים הסוציאליים.
אתי פרץ: כיושבת-ראש איגוד העובדים הסוציאליים אני רוצה להתריע.
אתי פרץ: אתה מדבר על מצב ביטחוני.
אתי פרץ: למצב הביטחוני יש השלכות ישירות על קריסה של שירותי הרווחה.
אתי פרץ: הוא מכניס יותר ויותר נפגעים.
אתי פרץ: כולכם הייתם עדים לתהליכים של פיגועים.
אתי פרץ: מי היה הראשון שעמד לצד הרופא?
אתי פרץ: כשהרופא סיים, כשהקברן סיים, העובד הסוציאלי ממשיך ללוות את המשפחה, ולחלק מהמשפחות האלה זו התרסקות.
אתי פרץ: מדברים על העלייה באלימות.
אתי פרץ: זו התעשייה הכי גדולה של הספקים של השירותים החברתיים לעובדים הסוציאליים.
אתי פרץ: אבל בתחום של שירותי הרווחה יש רק נסיגה.
אתי פרץ: בדקתי את הצעת החוק.
אתי פרץ: בדקתי את החלטות הממשלה.
אתי פרץ: בדקתי את חוק ההסדרים.
אתי פרץ: לא ראיתי שם בשורה לשירותי הרווחה.
אתי פרץ: ציינת כאן כמה קבוצות.
אתי פרץ: אמרת שבמקום מסויים היתה עלייה של 35%.
אתי פרץ: האחוז הוא יחסי, אדוני.
אתי פרץ: השאלה היא: מה היה ה-100%?
אתי פרץ: כשאומרים שיש עלייה של 10% היא יכולה להסתכם בכמה מיליארדים והיא יכולה להסתכם בכמה ז'יטונים.
אתי פרץ: אצלנו מדובר בכמה ז'יטונים לעומת מה שצריך.
אתי פרץ: הערה אחרונה – לי יש בקשה אליך, אדוני, שתוליך שני מהלכים: לקבור חוק ולהוליד חוק.
אתי פרץ: יש לקבור סוף סוף את חוק ההסדרים.
אתי פרץ: הגיע הזמן שהחוק המעוות הזה ייקבר.
אתי פרץ: אני רוצה להזכיר לך שהיית בתפקיד מאד בכיר בוועדת הכספים וניסינו אז להוליך מהלך לקבורת חמור לחוק הזה.
אתי פרץ: אתה היום יושב בצד של הרשות המבצעת.
אתי פרץ: אתה נמצא בעמדה שיש בה יותר כוח.
אתי פרץ: מי שהוליד את החוק הזה היה שר האוצר מודעי ז"ל, בשנת 1985.
אתי פרץ: החוק נולד לצורך ההתמודדות עם אינפלציה של מאות אחוזים.
אתי פרץ: המציאות השתנתה והחוק הזה התחיל לבלוע חוקים.
אתי פרץ: לכן, קודם כל תקבור אותו.
אתי פרץ: הדבר השני – יש לחוקק חוק חדש, וסליחה על הציניות, וזה לא בגלל שאני לא מכירה את חוק יסודות החקיקה וכן הלאה, אני מכירה אותו היטב, אבל אולי הגיע הזמן לחוקק חוק שמחייב את הכנסת ואת הממשלה למלא את חוקיה?
זוהיר בעלול: תודה רבה לאתי פרץ.
זוהיר בעלול: שר האוצר מבקש להגיב עתה בקצרה על כמה דברים.
סילבן שלום: לגבי השואלת הראשונה – קודם כל, המספרים של המובטלים הם פשוט - - -
תמי מולד: אלה מספרים של משרד העבודה והרווחה.
סילבן שלום: גם כשיש 200,000 זה מספיק.
סילבן שלום: לא צריך להגיד 500,000.
סילבן שלום: 200,000 מובטלים זה מספיק וזה די והותר.
ד"ר שמואל סבירסקי: 500,000 זה מספר שהוא נכון, אבל אלה לא מובטלים, אלה אנשים שמוכנים לעבוד והם לא מוצאים מקום בשוק העבודה.
רן כהן: אתן לך את הפירוט.
רן כהן: 200,000 מובטלים יש בנקודה מסויימת.
רן כהן: אבל כשפורסים אותם על כל השנה הם מתחלפים והמספר מגיע ל-500,000.
סילבן שלום: בכל מקרה גם 200,000 מובטלים זה מספיק.
סילבן שלום: לגבי העניין של תשתיות ל"עשירים" – מה שנאמר כאן פירושו פשוט לא להבין את העניין.
סילבן שלום: העשירים בכלל משתמשים בכבישים?
סילבן שלום: הכביש היחידי אולי שיש להם הוא מהבית לשדה התעופה.
סילבן שלום: מי משתמש בכל הכבישים האלה מהדרום לצפון?
סילבן שלום: מי משתמש בכביש מס' 6?
סילבן שלום: מי משתמש ברכבות?
סילבן שלום: מי משתמש באוטובוסים ובכל התשתיות האדירות האלה?
סילבן שלום: – רק האנשים שזקוקים לזה משתמשים בתשתיות הללו.
סילבן שלום: רק האנשים שהתשתיות הללו יקרבו אותם למקומות העבודה זקוקים להן.
סילבן שלום: כשמדברים על עשירים אני לא נגד עשירים, אבל פעולה ראשונה שעשיתי היתה לחייב כל חברה שנסחרת בבורסה – וכדאי שתדעו זאת – החל משנת הדו"ח 2001 לפרסם בדו"חות הכספיים שלה כמה היא תרמה לקהילה.
סילבן שלום: לא עוד יהיה מצב שמרוויחים סכומים אדירים ואף אחד לא יודע אם הם תורמים לקהילה, או לא.
סילבן שלום: זה דבר שאני יזמתי, זה דבר שאני עשיתי מבלי שאף אחד ביקש ממני לעשות זאת, כי אני מאמין בזה.
סילבן שלום: כל חברה בבורסה תעשה.
סילבן שלום: ד"ר סבירסקי הזכיר לי איך לפני שנים ארוכות נלחמנו ביחד למען פתיחת "קדמה" בקרית-מלאכי, בתל-אביב ובירושלים, ולאיזה ראשי ערים פניתי ורצתי איתו כדי לעשות.
סילבן שלום: זה היה לפני שנים, לפני 10 שנים, לפני 8 שנים.
סילבן שלום: רצנו ביחד.
סילבן שלום: הוא עכשיו הזכיר לי זאת.
סילבן שלום: מרוב שעשיתי כבר בכלל שכחתי.
סילבן שלום: הוא הזכיר לי כמה עשינו גם בעניין הזה.
סילבן שלום: לצערי הרב, נסגרו בתי-ספר הנוגעים לעניין הזה.
סילבן שלום: לגבי נושא הרווחה – כשאומרים גידול ממה הרי צריך להבין בכלל שבשנה כזאת לדבר על גידול בתחומים האלה זה פשוט משהו דמיוני.
סילבן שלום: זה שזה מתחיל בנקודה כזאת – זה כבר קיים עשרות שנים.
סילבן שלום: כשבשנה קשה כזאת, בשנה בלתי-אפשרית כזאת, אני מגדיל את התקציבים הללו בעשרות אחוזים, יש לכך משמעות.
סילבן שלום: לא רציתי להזכיר הסדר שהגענו אליו ביחד ב-2001, למרות השנה הבלתי-אפשרית.
סילבן שלום: נתתי עוד 200 תקנים לעובדים סוציאליים בשנת 2001.
סילבן שלום: נתתי או לא נתתי?
סילבן שלום: אני רוצה תשובה.
סילבן שלום: נתנו עוד 200 תקנים.
סילבן שלום: תאמיני לי, זה היה כמעט בלתי-אפשרי לעשות זאת.
סילבן שלום: הרי צריך לגרד מכל מקום ולעשות את הדברים כל הזמן מתוך מחשבה.
סילבן שלום: אבל מה?
סילבן שלום: לא יודעים, מדברים ואומרים.
סילבן שלום: אני אומר לכם שהשנה הזאת, שנכנסתי אליה, היא באמת שנה כמעט בלתי-אפשרית, ואני אומר זאת לא בגלל שאני רוצה לעשות הנחות לעצמי.
סילבן שלום: שנת 2002, שאני מקווה שהיא תהיה שנה יותר טובה, היא שנה שהמשאבים בה הולכים בראש וראשונה לביטחון.
סילבן שלום: היינו צריכים להציל את ענף התיירות עם עשרות אלפי עובדים שיוצאים משם.
סילבן שלום: היינו צריכים להציל את ענף הנדל"ן.
סילבן שלום: עשינו עכשיו מבצע לעידוד מכירת דירות בכל איזורי הפריפריה, באיזורי פיתוח א', כשהכוונה היא לתת מענקים בהיקף של 50,000 שקל, ולתת הלוואות ומשכנתאות.
סילבן שלום: זה הביא לכך שאנשים יקנו דירות במקומות נהדרים.
סילבן שלום: אנשים רצים וקונים.
סילבן שלום: ישנו חוק ועדת רבינוביץ', הדן במיסוי.
סילבן שלום: זו ועדה שהקמתי.
סילבן שלום: מדובר על ביטול מס רכישה לזכאים, מדובר על ביטול מס מכירה.
סילבן שלום: יש הרבה מאד דברים שהם באמת לטובת האנשים החלשים.
סילבן שלום: עכשיו אתייחס לעסקת החבילה.
סילבן שלום: דבר ראשון שעשיתי בעסקת החבילה זה לבוא היום לכנסת ולדרוש את הקפאת שכר הבכירים.
סילבן שלום: זה דבר ראשון שאני דורש, לפני שאני בא לעובדים.
סילבן שלום: אמרתי לעמיר פרץ ואני יכול להגיד גם כאן, שגם כשנלך לאותו תהליך של הקפאת שכר העובדים בדרגות הנמוכות, בעשירונים הנמוכים, כל העובדים האלה יקבלו תוספת שכר, תוספת הכנסה, דרך זה שאקטין להם את שיעורי מס ההכנסה.
סילבן שלום: מי שלא יגיע למס הכנסה – אקטין לו את תשלומי הביטוח הלאומי.
סילבן שלום: אמרתי – ולא צריך להגיד לי את זה – שנעשה זאת גם כאשר הולכים להקפאה.
סילבן שלום: וזה דבר נדרש.
סילבן שלום: הסקטור העסקי רוצה לפטר עובדים, כי הוא לא מחזיק מעמד, כי שער הריבית הוא גבוה מאד ובגלל זה שער החליפין הוא מאד נמוך והיצוא קורס.
סילבן שלום: פורסמו השבוע נתונים.
סילבן שלום: יש מיתון עמוק.
סילבן שלום: היצוא נפל.
סילבן שלום: מאידך, יש עלייה ברמת החיים ברבעון האחרון של 5.6% ויש גידול בצריכה בהיקף של 8%.
סילבן שלום: אתה אומר לעצמך: איך זה יכול להיות?
סילבן שלום: זה יכול להיות, כי כאשר יש ריבית גבוהה ושער חליפין נמוך זה אומר שהייצוא קורס ואז מפטרים עובדים, והיבוא שמתמודד מול התוצרת הישראלית חוגג.
סילבן שלום: יש חגיגת יבוא.
סילבן שלום: אסיים במשפט אחרון.
סילבן שלום: אני מאמין שכולנו צריכים להיות ביחד.
סילבן שלום: אמרתי גם לכל השובתים עכשיו כך: כשהאחים שלכם בדימונה הולכים להיות מפוטרים, כי בסקטור העסקי אי-אפשר להחזיק אותם, אי-אפשר לבוא בסקטור הציבורי בימים האלה ולדרוש תוספות שכר.
סילבן שלום: זה לא הזמן.
סילבן שלום: אולי יגיע הזמן, אולי זה יהיה בעתיד וכאשר נגיע לחוף מבטחים אולי נוכל לעשות זאת ביחד.
סילבן שלום: תודה רבה לכם והמשך פעילות פורייה.
קריאה: אני רוצה לשאול את שר האוצר שאלה.
קריאה: אדוני השר, מה עם חוק סילבן שיזמת לגבי הנכים?
סילבן שלום: קודם כל, למרות שאני חושב שלא נהגתם כשורה כשהפרעתם לי במהלך כל הדברים שלי –
קריאה: אל תשפוט אותנו כאן.
סילבן שלום: אני שופט אותך.
סילבן שלום: זכותי לשפוט אותך.
קריאה: תעריך את הסבל שלנו.
סילבן שלום: אני מעריך את הסבל שלכם, אבל אל תשמש בו בעניין הזה של ההפרעה.
סילבן שלום: יכולת לבוא ולשאול אותי בצורה מסודרת ומאורגנת.
קריאה: לא נפגשת איתנו.
סילבן שלום: לא נכון.
סילבן שלום: נפגשתם איתי.
סילבן שלום: אריה היה אצלי ביחד עם חבורה שלכם.
סילבן שלום: אולי אתה לא היית.
סילבן שלום: אבל היו אצלי, שמעתי את הדברים והגבתי.
סילבן שלום: אמרתי שבשנה הזאת הדברים האלה הם בלתי-אפשריים.
סילבן שלום: בשנה כזאת, כשאני צריך באמת להעביר מיליארדים לביטחון – וזה מה שצריך לעשות, אין מה לעשות – כשאני צריך להציל ענפים קורסים כמו ענף התיירות, כמו ענף הנדל"ן, כמו ה"היי טק" וענפים אחרים, אני לא יכול להגדיל את הסכומים בהיקפים אדירים.
סילבן שלום: אני בעד החוק הזה.
סילבן שלום: אני הגשתי אותו ואני מאד מקווה שיגיע גם היום, אם נצליח לעבור את שנת 2002 בצורה נכונה, שניישם את החוק הזה.
סילבן שלום: (שר האוצר יוצא)
זוהיר בעלול: חבר הכנסת אילן גילאון, בבקשה.
אילן גילאון: חבל שהשר הלך.
אילן גילאון: תמיד הם הולכים כשאני בא.
אילן גילאון: אני אפילו לא כלכלן, אדוני המנחה.
אילן גילאון: אני לא כלכלן, אבל דבר אחד אני יודע, שכאשר לקחנו סעיף מסויים לגבי חולי נפש בקהילה והגדלנו אותו ב-95 מיליון שקל, פירוש הדבר שמאפס הגדלנו אותו באין סוף אחוזים, אדוני, לא במאה אחוזים, אלא באין סוף אחוזים.
אילן גילאון: אני לא מקנא בשר סילבן שלום.
אילן גילאון: אני רוצה להגיד לכם שמה שהוא אוכל היום הוא לא צריך לאכול זאת לבדו, משום שהסיפור הזה בשנה הזאת הוא קשה ואנחנו באותה סירה.
אילן גילאון: זה לא הזמן לדבר.
אילן גילאון: הסיפור הזה פשוט כבר נמאס על כולם.
אילן גילאון: בשנים הראשונות של המדינה המימסד עשה טעויות איומות, מתוך טמטום, חוסר הבנה וחוסר יידע.
אילן גילאון: התחושה שלי, כשאני שומע את סילבן שלום – שהנאום שלו הוא פשוט כיפה אדומה, אלא שהחיים הם זאב – אני מתחיל להבין שבעצם אולי קיימת כאן קנוניה, אולי בעל הבית האמיתי של כל החברה' האלה הוא אחר, שכן הם בעצמם אומרים שדברים שרואים משם לא רואים מכאן.
אילן גילאון: כלומר, סילבן שלום עשה.
אילן גילאון: אתה שאלת: מה עם החוק?
אילן גילאון: הרי הוא עשה.
אילן גילאון: כלומר, מי שמגיע לכאן בפעם הראשונה ויש לו יכולת להביא לתיקונם של הדברים בהחלטות ולא בחוקים לוקה בשתיקת הכבשים של השלטון.
אילן גילאון: אני רוצה להגיד את הדברים לא בתור כלכלן.
אילן גילאון: כדי שלא תהיה אבטלה מדינה צריכה לקנות מקומות עבודה.
אילן גילאון: כך פותרים את זה, לא בקורסים, לא בויסקונסין, לא בויסקונסין רמלה ולא בשום דבר אחר.
אילן גילאון: מדינה קונה מקומות עבודה.
אילן גילאון: חברות וחברים, תקציב הוא גם מקור להכנסה.
אילן גילאון: כל הזמן אומרים כמה קשה.
אילן גילאון: כל הזמן מתגאים פה ואומרים: לא לקחנו מסים מאף אחד.
אילן גילאון: אני דווקא חושב שיש כמה קבוצות במשק שצריך לקחת מהן מסים, שחייבים לקחת מהן מסים.
אילן גילאון: המנגנונים של מי שמאמין בכלכלת שוק ולא בחברת שוק - ויש הבדל בין שני הדברים האלה – הם המנגנונים הפשוטים שאנחנו מכירים אותם: מיסוי, מס הכנסה לנושא מבחן ההכנסה, העברה ומבחן הסטטוס של כל אדם ואדם.
אילן גילאון: אבל אנחנו רוצים לעודד צמיתים.
קריאה: מה מרצ עשתה כשהיא היתה בממשלה?
אילן גילאון: עשה לי טובה.
אילן גילאון: מרצ עשתה בתקופה שהיא היתה בממשלה.
אילן גילאון: אבל זה לא נאום של מרצ עכשיו.
קריאה: כשהייתם בממשלה מה "מרצ" עשתה?
אילן גילאון: לא אכנס לזה.
אילן גילאון: שב בשקט ואחר-כך אענה לך.
קריאה: אל תגיד לי: שב בשקט.
אילן גילאון: אגיד לך ותשב בשקט.
אילן גילאון: הרשה לי להנחות.
אילן גילאון: אני מסכים שתפריע לי כאשר אני אהיה שר אוצר.
אילן גילאון: זה לא שאני רוצה בכך, אבל אם יילחצו – אסכים.
אילן גילאון: לכן, הבעיה המרכזית היא: מה הם תחומי האחריות של מדינה?
אילן גילאון: זה מסתובב כבר הרבה מאד שנים, ולא רק בתקופה של סילבן שלום, כי נותנים לנו את התקציב כל שנה.
אילן גילאון: אצלי זו כבר החבילה השלישית.
אילן גילאון: החבילה הזאת שוקלת 12-13 ק"מ.
אילן גילאון: אף בן-תמותה ממש לא יכול להיכנס לתוכה.
אילן גילאון: אולי תמר גוז'נסקי עושה זאת.
אילן גילאון: אבל חוץ ממנה אני לא מכיר הרבה.
אילן גילאון: אני מתחיל להאמין שזה בעצם תקציב שהוא לא רק מהתקופה של בייגה שוחט, הוא לא רק מהתקופה של מודעי ז"ל, אלא הוא אפילו מהתקופה של שמחה ארליך.
אילן גילאון: מה הם עקרונותיו?
אילן גילאון: עקרונותיו הם שפחות ופחות זכיינים במדינת ישראל מרוויחים יותר ויותר, ויותר ויותר אנשים מקבלים כל הזמן פחות ופחות.
אילן גילאון: זה התהליך שישנו.
אילן גילאון: לכן, כל שר אוצר וכל ממשלה שלא יעצרו אחת ולתמיד את תהליך החלוקה הזה, לא ניתן יהיה להתקדם.
אילן גילאון: הבעיה היא לא עם הצמיחה, אלא עם חלוקת הצמיחה.
אילן גילאון: היתה צמיחה טובה בשנים האחרונות, אולם הפערים גדלו יותר.
אילן גילאון: הפערים גדלו.
אילן גילאון: קל מאד להגיד: אנחנו באותה סירה.
אילן גילאון: אבל בסירה הזאת יש כל מיני מקומות.
אילן גילאון: יש מקומות שהם יותר ליד המים, ליד הכרישים, ויש מקומות בתוך הקבינה.
אילן גילאון: כשאנחנו מגיעים לעסקת חבילה מה זה אומר?
אילן גילאון: זה אומר שאנחנו מקפיאים את הכל.
אילן גילאון: זה שנמצא במצב של עקירת השן יהיה במצב של עקירת השן.
אילן גילאון: ההוא שעושה שיט תעלות בצרפת נמצא בשיט התעלות בצרפת.
אילן גילאון: הקפאת שכר הבכירים נמצאת במצב רעוע וגרוע.
אילן גילאון: סדר העדיפויות הזה חייב פעם אחת ולתמיד להשתנות.
אילן גילאון: הפרינציפ של דברים שרואים משם ולא רואים מכאן חייב להיגמר, אחרת המדינה שלנו תיפגע.
אילן גילאון: חברות וחברים, עם כל הכבוד ועם כל הנאום הזה שיש בו באמת כל מיני דברים, ואני לא רוצה לקלקל את הנאום, הוא נאום שיש בו זריית חול בעיניים.
אילן גילאון: אומרים לנו שסל התרופות הוגדל ב-220 מיליון שקל.
אילן גילאון: אף אחד בכלל לא מביא בחשבון מהי תוחלת החיים, איך היא גדלה בשנה האחרונה, מה הן המחלות וכו'.
אילן גילאון: במדינת ישראל עדיין מתים אנשים בגלל חוסר תרופות.
אילן גילאון: לכן, כל המטוסים שיקנו לא יכסו על הדבר הזה.
אילן גילאון: כמו שאתם רואים, אני כבר לא נער.
אילן גילאון: אבא שלי יותר גדול ממני וגם אבא שלי וגם אני שומעים את אותו משפט.
אילן גילאון: אני שומע כל הזמן את המשפט: זה לא הזמן, עכשיו יורים.
אילן גילאון: זה תמיד מזכיר לי את הסיפור שכשהייתי ילד ולא הייתי מסיים את כל האוכל שהיה בצלחת, אמא שלי היתה אומרת לי: תאכל הכל, כי יש ילדים רעבים בהודו.
אילן גילאון: על כך אמרתי לה: ואם אוכל הכל, לא יהיו ילדים רעבים בהודו?
אילן גילאון: ואם אתם תפתרו את הבעיות האלה, לא ימשיכו להיות ילדים רעבים?
אילן גילאון: הרי בנושא הזה של הטרור הכלכלי-חברתי במדינת ישראל אין פרטנר ואין שאלה של פרטנר, אלא יש רק צד אחד.
אילן גילאון: כאן התנזים היחידי הוא מי שמחליט את ההחלטות, וזה תנזים.
אילן גילאון: לכן, אנחנו מגיעים לנקודת אל-חזור מסויימת.
אילן גילאון: אני לפחות בזה רואה את האור בקצה המנהרה.
אילן גילאון: הדברים האלה לא יכולים להמשיך לקרות יותר, כי מדינה שלא יודעת לתת חינוך, בריאות, תעסוקה וקורת גג לאזרחיה, היא כמו מדינה שלא נתנה ביטחון, ובעצם היא כמו לא נתנה כלום.
אילן גילאון: העגל המטופש הזה, שמסתובב כבר שנים, הוא עגל ההפרטה שאומרת לנו שכל דבר במדינה הזאת צריך ללכת למישהו, ליזם פרטי.
אילן גילאון: אני אומר לאוצר , והאוצר אלה לא אותם פקידים שכל פעם לוקחים אותם כדי לקלל אותם, יש תמיד איזו פקידה רזה שאומרים עליה: היא האוצר, היא השר.
אילן גילאון: בתקופה של בייגה זה היה מוגזם.
אילן גילאון: האוצר זה משרד האוצר, זה שר האוצר, זה ממשלת ישראל.
אילן גילאון: אם מדינת ישראל היא באמת נטל קשה מנשוא על האוצר, אולי תיקחו את מדינת ישראל ותיתנו אותה ל-BOT, אולי ש-BOT ינהל אותה ולא צריך את כל הדבר הזה.
אילן גילאון: אל תפחדו, זה לא ימשיך כך הרבה זמן.
זוהיר בעלול: תודה לחבר הכנסת אילן גילאון.
זוהיר בעלול: אני רוצה להזמין את מידד גיסין מאיגוד צרכני הבריאות בישראל.
מידד גיסין: אני מצטער על כך ששר האוצר לא נמצא כאן, כי למעשה הדברים שלי היו מכוונים אליו.
מידד גיסין: אבל חשוב שגם הציבור שיושב פה יידע על מה אנחנו מדברים.
מידד גיסין: אני רוצה לדבר על שני דברים במערכת הבריאות: ההסכם שנחתם בין שר האוצר ושר הבריאות לשנת 2002 וסל התרופות.
מידד גיסין: אתחיל עם ההסכם.
מידד גיסין: כמעט כל פרמטר בהסכם שנחתם בין שני השרים הוא שחיקה של המצב שהיה ב-2001.
מידד גיסין: שר הבריאות דיבר על כך שהוסיפו 220 מיליון שקל לסל התרופות.
מידד גיסין: לפני 4 שנים, כשהאוצר התחיל בכלל להקציב תקציב לטכנולוגיות חדשות, הוא החליט שהוא מוסיף אחוז אחד.
מידד גיסין: לפי כל הקריטריונים בעולם צריך היה להוסיף 2%.
מידד גיסין: לפני 3 ו-4 שנים לא היתה אינתיפאדה, לא היתה מלחמה ואפילו באחת השנים היתה גביית יתר של 15 מיליארד שקל.
מידד גיסין: אני מייצג עשרות ארגוני חולים וגם קואליציה של ארגונים, "אצבע על הדופק", שמייצגים מאות אלפי חולים במדינת ישראל.
מידד גיסין: האם שמעתם מילה אחת בכל הדיונים שהיו היום ובכל מה שאנחנו שומעים בטלוויזיה על בריאות?
מידד גיסין: בקושי מדברים על בריאות.
מידד גיסין: 1% מהסל החדש זה במקרה הטוב בין 170 ל-190 מיליון שקל.
מידד גיסין: ועדת הסל, שהיום התחילה את הדיונים שלה, קיבלה השנה בקשות והצעות במיליארד שקל.
מידד גיסין: בקריטריונים שהיא קבעה לתרופות מצילות חיים ה-190 מיליון שקל, שהיו ב-2001, לא הספיקו אפילו לתרופות האלה.
מידד גיסין: בהסכם שנחתם בין שני השרים הורידו את זה ל-150 מיליון שקל.
מידד גיסין: לא רק שאנחנו נאבקים כבר 4 שנים על תוספת, אלא שהשנה הזאת הורידו את הסכום.
מידד גיסין: יתירה מכך, קבעו את ההסכם הזה ל-3 שנים.
מידד גיסין: זאת אומרת שאת החסר, שכולם מסכימים עליו, קיבעו לשלוש שנים נוספות.
מידד גיסין: אני מבקש, ואני אומר זאת בכל פורום, שמקבלי ההחלטות, ובעיקר משרד האוצר, יסתכלו בעיניים של חולי הסרטן ובעיניים של אנשים החולים בעשרות מחלות קשות אחרות.
מידד גיסין: שר האוצר דיבר פה על 8 מיליארד שקל לתשתיות.
מידד גיסין: שיגידו לאותם חולים שאין עוד 100 מיליון שקל כדי לתת להם איזושהי תקווה ואור בקצה המנהרה.
מידד גיסין: תודה רבה.